**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.05.2020, ora 08.00 – 22.05.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.05.2020, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis în data de 21.05.2020, la ora 09:30, atenţionarea hidrologică nr. 7 - COD GALBEN, valabilă în intervalul 21.05.2020, orele 10:00-24:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri cu posibile depăşiri ale COTELOR DE ATENŢIE pe** râurile din bazinele hidrografice: Timiș – bazin superior, Caraș – bazin superior, Nera – bazin superior, Cerna – bazin superior și afluenții din bazinul mijlociu **(judeţele Caraş-Severin şi Gorj)**, Jiu – afluenții aferenți sectorului aval S.H. Sadu – amonte S.H. Rovinari, Gilort – bazin superior, Motru – bazin superior și afluenții din bazinul mijlociu **(judeţele Gorj şi Mehedinţi),** Olteţ – bazin superior, Olt – afluenţii de dreapta aferenţi sectorului aval confluenţă Lotru – amonte Ac. Ionești **(judeţele Vâlcea și Gorj).**

Această atenţionare hidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: CARAŞ-SEVERIN, GORJ, MEHEDINŢI şi VÂLCEA (4 prefecturi)-****COD GALBEN****.*

**Debitele au fost** **în creștere** ca efect combinat al precipitaţiilor căzute în interval și propagării, cu excepţia râurilor din bazinele hidrografice: Vişeu, Iza, Tur, Someşul Mare, Suceava, Prut, cursurilor superioare ale râurilor: Crasna, Barcău, Crişul Repede, Crişul Negru, Crişul Alb, Mureș, Olt, Argeș, Ialomița, Buzău, Bârlad, Râmnicu Sărat, Putna, Trotuş, Bistriţa, Moldova, Jijia și Siret, unde au fost în scădere uşoară. Pe râurile din Dobrogea și în bazinul hidrografic Vedea debitele au fost relativ staționare.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi** **în creștere** prin propagare pe cursurile inferioare ale râurilor: Someș, Crasna, Barcău, Crişul Repede, Crişul Negru, Crişul Alb, Timiș, Bârzava, Caraș, Nera, Cerna, Motru, Gilort, Jiu, Olteț, Olt, Argeș, Ialomița, Buzău, Bârlad, Râmnicu Sărat, Putna, Trotuş, Bistriţa, Moldova, Siret și pe cursul mijlociu și inferior al Mureșului.Pe râurile din bazinele hidrografice Jijia, Vedea și pe râurile din Dobrogea debitele vor fi relativ staționare, iar pe celelalte râuri, în scădere.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) **în intervalul 21-22.05.2020 a fost în creștere, având valoarea de 3600 m3/s**, sub media multianuală a lunii **mai (7250 m3/s).**

În aval de Porţile de Fier, debitele au fost în creştere pe sectorul Gruia-Olteniţa, staţionare la Călăraşi şi în scădere pe sectorul Cernavodă-Tulcea.

**Debitul la intrarea în ţară** (secţiunea Baziaş) **va fi în creștere (3700 m3/s).**

În aval de Porţile de Fier, debitele vor fi în creştere pe sectorul Gruia-Vadu Oii şi relativ staționare pe sectorul Brăila-Tulcea.

**2.** **Situaţia meteorologică în intervalul 21.05.2020, ora 08.00 –22.05.2020, ora 06.00**

**În ţară,** valorile termice au continuat să scadă în cea mai mare parte a teritoriului și au caracterizat o vreme rece, chiar deosebit de rece pentru această perioadă în sud, în est și local în centru (abateri de până la 12 grade în sudul Olteniei). Înnorările au fost persistente în regiunile sudice și sud-estice, unde mai ales ziua a plouat pe suprafețe extinse. Ploile au avut și caracter de aversă, iar în Dobrogea au fost însoțite de descărcări electrice. În zona înaltă a Carpaților Meridionali, iar

noaptea și a Carpaților Orientali, trecător s-au semnalat precipitații mixte. Cantitățile de apă au depășit izolat 15 l/mp în Oltenia și în vestul Carpaților Meridionali (19 l/mp la Polovragi și 20 l/mp la Vârful Țarcu). În restul teritoriului cerul a prezentat înnorări temporare și doar izolat s-au semnalat ploi slabe. Vântul a suflat slab și moderat, local cu intensificări de până la 50 km/h în Banat, Crișana, Moldova, Oltenia și estul Munteniei, până la 60 km/h în Dobrogea și în a doua parte a nopții până la 90 km/h la munte (Vârful Țarcu). Temperaturile maxime s-au încadrat între 10 grade la Dedulești și 22 de grade la Sânnicolau Mare, Timișoara, Jimbolia și Banloc. La ora 06 se înregistrau valori termice cuprinse între 0 grade la Câmpeni și 14 grade la Constanța-dig. În ultimele ore, în nordul Olteniei pe arii restrânse s-a semnalat ceață.

**Observație:** în intervalul de diagnoză au fost în vigoare 3 atenționări cod galben pentru fenomene meteorologice periculoase imediate emise de către SRPV Constanța.

**La Bucureşti** vremea a devenit deosebit de rece pentru această perioadă, abaterea termică diurnă fiind de până la 9 grade față de normele climatologice. Cerul a fost mai mult noros și în primele ore ale intervalului a plouat slab (1...3 l/mp). Vântul a suflat în general moderat ziua, apoi a slăbit treptat în intensitate. Temperatura maximă a fost de 16 grade la Filaret și Băneasa și 17 grade la Afumați. La ora 06 se înregistrau 10 grade la Afumați, 11 grade în Băneasa și 12 grade la Filaret.

**3. Prognoza meteorologică în intervalul 22.05.2020, ora 08.00–23.05.2020, ora 8.00**

**În ţară,** vremea va fi rece pentru ultima decadă a lunii mai, chiar deosebit de rece în nord, nord-est și parțial în centru. Cerul va avea înnorări şi temporar va ploua slab, local în zonele montane, în sud şi în est şi izolat în restul teritoriului. La munte, la altitudini mari, în special noaptea, vor fi posibile fulguieli trecătoare, iar vântul va avea rafale de 70...80 km/h. Intensificări locale şi temporare ale vântului, în medie cu viteze de 40...50 km/h vor fi şi în regiunile vestice, sud-vestice, centrale şi estice. Temperaturile maxime se vor încadra între 14 și 21 de grade, iar cele minime vor fi cuprinse între 0 grade în depresiuni, unde vor fi condiții de brumă şi 12 grade pe litoral. Izolat se va forma ceață.

**La Bucureşti** vremea va fi mai rece decât în mod obişnuit în ultima decadă a lunii mai. Cerul va avea înnorări temporare, trecător vor fi condiții să plouă slab, iar vântul va sufla slab şi moderat. Temperatura maximă se va situa în jurul valorii de 19 grade, iar cea minimă va fi de 6...9 grade.

***II. CALITATEA APELOR***

**Pe fluviul Dunărea**

**A.B.A. Jiu** revine cu informaţii despre poluarea cu produs petrolier a fluviului Dunărea din data de 20.05.2020 din zona Drobeta-Turnu Severin, jud. Mehedinţi, manifestată sub formă de irizaţii și pete discontinue pe o lungime de cca 7 km. Formaţia de lucru Aurora 8 a intervenit cu spill-sorb pe luciul de apă afectat pentru neutralizarea petelor de produse petroliere, iar personalul G.R.A. și I.T.A. Mehedinţi a supravegheat zona până în data de 21.05.2020, moment în care nu s-au mai observat irizaţii sau pete de produse petroliere în zonă.

Pe râurile interioare și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 20.05.2020 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10(pulberi în suspensie cu diametrul sub 10 microni)**.**

1. **În domeniul solului şi vegetaţiei**

**G.N.M.-C.J. Constanța** informează telefonic că în data de 22.05.2020, în jurul orei 07:00, a fost semnalată o poluare a solului cu țiței în zona comunei Cuza Vodă. Se va reveni cu informații după verificările de la fața locului.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare, Transparență și IT**